MUDDATLI HARBIY, MUQOBIL XIZMATNING BELGILANGAN MUDDATLARINI O‘TAB BO‘LGAN FUQAROLARNI BO‘ShATISh HAMDA O‘ZBEKISTON RESPUBLIKASI QUROLLI KUChLARIGA NAVBATDAGI ChAQIRUV TO‘G‘RISIDA

“Umumiy harbiy majburiyat va harbiy xizmat to‘g‘risida”gi O‘zbekiston Respublikasi Qonuniga muvofiq Vazirlar Mahkamasi qaror qiladi:
 1. O‘zbekiston Respublikasining Qurolli Kuchlari saflaridan:
 muddatli harbiy xizmatning belgilangan muddatlarini o‘tab bo‘lgan fuqarolar — rezervga;
 muqobil xizmatning belgilangan muddatlarini o‘tab bo‘lgan fuqarolar — zaxiraga bo‘shatilsin.
 2. 1977—1986-yillarda tug‘ilgan, chaqirilish muddatini uzaytirish huquqiga ega bo‘lmagan O‘zbekiston Respublikasi fuqarolari 2004-yilning aprel-may oylarida muddatli harbiy va muqobil xizmatga chaqirilsin.
 Muddatli harbiy xizmatni o‘tashga yaroqli hamda chaqirilish muddatini kechiktirish va chaqirilishdan ozod etilish huquqiga ega bo‘lmagan, biroq ushbu chaqiruv mobaynida Qurolli Kuchlar safiga chaqirilmaydigan fuqarolar safarbarlik chaqiruvi rezerviga olinsin. 
 4. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari O‘zbekiston Respublikasi Mudofaa vazirligi bilan birgalikda, Qurolli Kuchlarning chaqiriluvchilar bilan sifatli butlanishini ta’minlash maqsadida, joylardagi chaqiruv komissiyalarining samarali ishlashini, shuningdek Qurolli Kuchlarga muddatli harbiy xizmatga chaqirilgan fuqarolarni qo‘shinlarga tantanali kuzatib qo‘yishni tashkil etsinlar.
 5. O‘zbekiston Respublikasi Sog‘liqni saqlash vazirligi (F.G‘. Nazirov) Mudofaa vazirligi (Q.G‘. G‘ulomov) bilan birgalikda chaqiruv uchastkalarini zarur tibbiyot asbob-anjomlari va buyumlari bilan ta’minlasin, chaqiriluvchilarning zarur laboratoriya tekshiruvlari o‘tkazilishini, ularning turli ixtisoslikdagi yuqori malakali vrachlar tomonidan sifatli va har tomonlama tibbiy tekshirib ko‘rilishini tashkil etsin. Chaqiriluvchilarni tibbiy tekshirishning xolisligi muqobil tibbiy komissiyalarning samarali ishlashini tashkil etish orqali ta’minlansin. 
 6. O‘zbekiston Respublikasi Mudofaa vazirligi (Q.G‘. G‘ulomov), Ichki ishlar vazirligi (Z.A. Almatov), Milliy xavfsizlik xizmati (R.R. Inoyatov), harbiy okruglar qo‘shinlari qo‘mondonlari:
 muddatli harbiy xizmatga yangidan chaqirilgan harbiy xizmatchilarni qo‘shilmalarga va qismlarga qabul qilishda yuksak uyushqoqlikni, harbiy intizomni, qo‘shinlarning jangovar tayyorgarligini, muddatli harbiy xizmatga yangidan chaqirilgan harbiy xizmatchilarni harbiy mutaxassisliklarga o‘qitish jarayonida xavfsizlik chora-tadbirlariga rioya etilishini, harbiy xizmatchilarni milliy-ma’naviy qadriyatlar va zamonaviy harbiy an’analar asosida ma’naviy-axloqiy va vatanparvarlik ruhida tarbiyalashni;
 yangidan chaqirilgan shaxsiy tarkib uchun zarur uy-joy-maishiy shart-sharoitlar yaratilishi va jihozlanishini, ularning belgilangan talablarga va ta’minot normalariga muvofiq o‘z vaqtida va sifatli moddiy ta’minlanishini;
 mahalliy davlat hokimiyati organlari, mahalla qo‘mitalari, jamoat tashkilotlari bilan birgalikda muddatli harbiy xizmatning belgilangan muddatini o‘tagan fuqarolarni tantanali kutib olish tashkil etilishini ta’minlasinlar.
 7. O‘zbekiston Respublikasi Mehnat va aholini ijtimoiy muhofaza qilish vazirligi (O.O. Obidov) mahalliy davlat hokimiyati organlari bilan birgalikda Qurolli Kuchlardan bo‘shatilgan fuqarolarni ularning egallagan harbiy va fuqarolik mutaxassisliklarini hisobga olgan holda qonun hujjatlarida belgilangan tartibda ishga joylashtirish chora-tadbirlarini ko‘rsin.
 Belgilab qo‘yilsinki, O‘zbekiston Respublikasi Qurolli Kuchlarida muddatli harbiy xizmatni o‘tagan fuqarolar davlat muassasalari, tashkilotlari va korxonalariga ishga qabul qilishda mardlik va vatanparvarlik tarbiyasining armiya maktabini o‘tagan, harbiy tayyorgarlik ko‘rgan va hayotiy tajriba orttirgan, mamlakatning eng faol va tayyorgarlik ko‘rgan kadrlar zaxirasi hisoblangan shaxslar sifatida boshqa teng sharoitlarda (ta’lim, kasb malakasi va boshqalar) ustunlik huquqidan foydalanadilar.
 8. O‘zbekiston Respublikasi Oliy va o‘rta maxsus ta’lim vazirligi (S.S. G‘ulomov) Vazirlar Mahkamasi huzuridagi Davlat test markazi (B.M. Ismoilov), aloqador vazirliklar, idoralar bilan birgalikda:
 muddatli harbiy xizmatni o‘tagan fuqarolardan bo‘lgan shaxslarni oliy o‘quv yurtlariga o‘qishga kirish uchun sifatli tayyorlash maqsadida zarur shart-sharoitlar yaratsin;
 mamlakatning oliy o‘quv yurtlariga o‘qishga kirish uchun test sinovlari o‘tkazishda muddatli harbiy xizmat davomida jangovar va ijtimoiy-siyosiy tayyorgarlikda yuqori ko‘rsatkichlarga erishgan hamda harbiy qismlar qo‘mondonligining tegishli tavsiyanomalarini olgan fuqarolar uchun eng yuqori to‘planadigan ballning 20 foizi miqdorida qo‘shimcha ballar tarzidagi qonun hujjatlarida belgilangan imtiyozlarni hisobga olsin.